b'\n_START_ARTICLE_\nTanska\n_START_SECTION_\nNimi\n_START_PARAGRAPH_\nTanskan tanskankielinen nimi Danmark mainitaan ensimm\xc3\xa4isen kerran 900-luvulla pystytetyiss\xc3\xa4 Jellingin riimukiviss\xc3\xa4 vanhassa muodossaan tanmaurk. Nimityst\xc3\xa4 Denamearc k\xc3\xa4ytti kuitenkin jo norjalainen Othere (Ottar) h\xc3\xa4nen vieraillessaan kuningas Alfred Suuren luona Englannissa vuonna 890. Hieman my\xc3\xb6hemmin apotti Regino Pr\xc3\xbcmilainen (k. 915) mainitsi nimen Denimerca teoksessaan Chronica. Nimi Danmark koostuu kahdesta osasta. Dan viittaa tanskalaisiin (danir) ja sanalla mark on useita eri mahdollisia merkityksi\xc3\xa4. Yksi niist\xc3\xa4 on \xe2\x80\x9draja-alue\xe2\x80\x9d, vaikka ei tiedet\xc3\xa4k\xc3\xa4\xc3\xa4n tarkkaan mihin raja-alueeseen sill\xc3\xa4 on alun perin viitattu. Yhden teorian mukaan nykyinen Tanska on k\xc3\xa4sitetty raja-alueena Ruotsiin n\xc3\xa4hden. Teoria perustuu 500-luvulla el\xc3\xa4neen historioitsija Jordanesin kertomukseen siit\xc3\xa4, kuinka nykyisen Tanskan saaret asutettiin Ruotsista k\xc3\xa4sin. Jordanes itse ei kuitenkaan k\xc3\xa4ytt\xc3\xa4nyt nime\xc3\xa4 Danmark. Toisen teorian mukaan nimitys on per\xc3\xa4isin frankeilta, jotka k\xc3\xa4yttiv\xc3\xa4t termi\xc3\xa4 mark raja-alueista, jotka vaativat erityist\xc3\xa4 silm\xc3\xa4ll\xc3\xa4 pitoa. Danmark viittaisi n\xc3\xa4in alun perin alueeseen Eiderjoella Jyllannin etel\xc3\xa4osassa.\n_START_SECTION_\nEsihistoria\n_START_PARAGRAPH_\nEnsimm\xc3\xa4iset peuranmets\xc3\xa4st\xc3\xa4j\xc3\xa4t saapuivat Tanskaan j\xc3\xa4\xc3\xa4kauden l\xc3\xa4hestyess\xc3\xa4 loppuaan noin 13\xc2\xa0000 eaa. Pari tuhatta vuotta my\xc3\xb6hemmin ilmasto oli tarpeeksi l\xc3\xa4mmin mets\xc3\xa4nkasvulle, ja Tanskassa mets\xc3\xa4stettiin alkuh\xc3\xa4rki\xc3\xa4. My\xc3\xb6h\xc3\xa4iselt\xc3\xa4 kivikaudelta, noin 4000 eaa. on s\xc3\xa4ilynyt monia esineit\xc3\xa4, hautal\xc3\xb6yt\xc3\xb6j\xc3\xa4 ja taidokkaita saviastioita._NEWLINE_Rautakaudella Tanskassa k\xc3\xa4ytiin kansainv\xc3\xa4list\xc3\xa4 kauppaa, ja Rooman valtakunnasta tuotiin ylellisyystavaroita.\n_START_SECTION_\nKeskiaika\n_START_PARAGRAPH_\n1100- ja 1200-luvuilla Tanska oli ristiretkien my\xc3\xb6t\xc3\xa4 It\xc3\xa4meren alueen voimakkain valtio. Tanska piti ristiretkien j\xc3\xa4lkeen Viroa hallinnassaan 1300-luvun puoliv\xc3\xa4liin saakka, jolloin se joutui luovuttamaan Viron saksalaiselle ritarikunnalle. T\xc3\xa4m\xc3\xa4n j\xc3\xa4lkeen Tanska kamppaili It\xc3\xa4meren herruudesta saksalaista Hansaliittoa vastaan._NEWLINE_Kalmarin unionin solmimisen my\xc3\xb6t\xc3\xa4 vuonna 1397 Tanska, Norja ja Ruotsi yhdistyiv\xc3\xa4t tanskalaiskuninkaan Erik VII:n kruunun alaisuuteen. Vuonna 1459 Schleswig-Holstein liitettiin Tanskaan. Kalmarin unionissa Tanskalla oli muihin maihin verrattuna korostuneempi asema, mik\xc3\xa4 ajoi Ruotsin lopullisesti eroamaan unionista 1521 Kustaa Vaasan johdolla. Norja pysyi unionin j\xc3\xa4senen\xc3\xa4 ja oli 1500-luvulta l\xc3\xa4htien suorassa alissuhteessa Tanskaan.\n_START_SECTION_\nUskonpuhdistus ja h\xc3\xa4vittyj\xc3\xa4 sotia\n_START_PARAGRAPH_\nUskonpuhdistuksen yhteydess\xc3\xa4 kuningas otti haltuunsa kirkon omaisuuden, joka sek\xc3\xa4 lis\xc3\xa4si h\xc3\xa4nen valtaansa ja mahdollisti aktiivisen sodank\xc3\xa4ynnin. Aatelismiehet saivat aiemmin kirkonmiehille varattuja paikkoja valtionhallinnossa, paikallishallinnossa ja oikeuslaitoksessa. Heid\xc3\xa4t oli vapautettu veroista armeijapalveluksensa ansiosta. 1600-luvun puoliv\xc3\xa4liss\xc3\xa4 aatelin sotilaallinen merkitys pieneni, keskiluokka vaurastui ja kuninkaan valta kasvoi._NEWLINE_Kuningas Kristian IV rakennutti monia kauniita taloja ja kaupunkeja, mutta arvioi voimansa v\xc3\xa4\xc3\xa4rin ja h\xc3\xa4visi merkityksellisi\xc3\xa4 sotia. 1600-luvulla Tanska k\xc3\xa4vi monta tappiollista sotaa Ruotsia vastaan ja menetti It\xc3\xa4meren valta-aseman sille. Saarenmaan, Gotlannin ja \xc3\x96\xc3\xb6lannin lis\xc3\xa4ksi nykyisen Etel\xc3\xa4-Ruotsin maakunnat Sk\xc3\xa5ne, Blekinge ja Halland olivat pitk\xc3\xa4\xc3\xa4n osa Tanskaa, mutta ne jouduttiin luovuttamaan suurvallaksi nousseelle Ruotsille Pohjan sodan j\xc3\xa4lkeen Roskilden rauhassa 1658. Vuonna 1814 Napoleonin sotien j\xc3\xa4lkeen Tanska joutui luovuttamaan Norjankin Ruotsille.\n_START_SECTION_\nYksinvalta, Norjan menetys ja kulta-aika\n_START_PARAGRAPH_\nPohjan sodan j\xc3\xa4lkeen maan talous oli huonossa tilassa, ja varsinkin porvaristo piti aatelia syyllisen\xc3\xa4 maan alennustilaan. Porvaristo, papisto ja sotilass\xc3\xa4\xc3\xa4ty toivoivat uutta perustuslakia. Kuninkuudesta tehtiin perinn\xc3\xb6llinen, ja kuninkaasta yksinvaltias. Vuoden 1665 perustuslaki oli voimassa vuoteen 1848 asti. 1700-luvun valistusaikana maassa tehtiin monia uudistuksia ja hyvinvointi kasvoi. Maareformin lis\xc3\xa4ksi koulutusta uudistettiin ja se tehtiin pakolliseksi kaikille 1814._NEWLINE_Rauha loppui, kun britit hy\xc3\xb6kk\xc3\xa4siv\xc3\xa4t Tanskan laivaston kimppuun. K\xc3\xb6\xc3\xb6penhaminan pommitus sai tanskan turvautumaan Napoleoniin, ruotsalaiset liittoutuivat Englannin kanssa. Wienin rauhassa 1815 Norja erosi Tanskasta. Valtionkassa oli vararikon partaalla 1813, mutta kulttuuri kukoisti kultakaudellaan. Ajan nimi\xc3\xa4 olivat H. C. Andersen, S\xc3\xb8ren Kierkegaard ja N.F.S. Grundtvig.\n_START_SECTION_\nTeollistuminen ja maailmansodat\n_START_PARAGRAPH_\nWienin kongressin j\xc3\xa4lkeen Tanskan kuningas hallitsi kuningaskunnan lis\xc3\xa4ksi Schleswigin, Holsteinin ja Lauenburgin herttuakuntia sek\xc3\xa4 siirtomaita. Gr\xc3\xb6nlantia lukuun ottamatta ne olivat pinta-alaltaan pieni\xc3\xa4, kuten nykyisten Yhdysvaltain Neitsytsaarten alue it\xc3\xa4isell\xc3\xa4 Karibianmerell\xc3\xa4 1671\xe2\x80\x931917 sek\xc3\xa4 Tranquebar Intiassa 1620\xe2\x80\x931845._NEWLINE_Euroopassa puhjenneiden 1848 vallankumousten j\xc3\xa4lkeen Tanskan perustuslaki uusittiin 1849. Maasta tuli perustuslaillinen monarkia, ja siihen perustettiin kaksikamarinen parlamentti, Rigsdagen. Tanska miehitti ensimm\xc3\xa4isess\xc3\xa4 Schleswigin sodassa 1848\xe2\x80\x931851 Schleswig-Holsteinin, joka pyrki irtautumaan Tanskasta. Vuonna 1864 k\xc3\xa4ydyn katkeran toisen Schleswigin sodan j\xc3\xa4lkeen Tanska joutui luovuttamaan Schleswig-Holsteinin Preussille._NEWLINE_Vuoden 1870 paikkeilla alkoi teollistuminen. Maahan rakennettiin rautateit\xc3\xa4. Maanviljely tehostui osuuskuntien perustamisen my\xc3\xb6t\xc3\xa4, karjan talviruokinta mahdollisti maidontuotannon ymp\xc3\xa4ri vuoden ja h\xc3\xb6yrykoneiden py\xc3\xb6ritt\xc3\xa4m\xc3\xa4t separaattorit tuottivat entist\xc3\xa4 enemm\xc3\xa4n voita. My\xc3\xb6s pekoni nousi t\xc3\xa4rke\xc3\xa4ksi vientituotteeksi._NEWLINE_Tanska piti pitk\xc3\xa4\xc3\xa4n kiinni puolueettomuudestaan, eik\xc3\xa4 osallistunut ensimm\xc3\xa4iseen maailmansotaan. Saksan Tanskaan kohdistaman uhan vuoksi maa kuitenkin taipui vuonna 1917 myym\xc3\xa4\xc3\xa4n Karibianmeren alueella olleet siirtomaaomistuksensa Yhdysvalloille, joka pelk\xc3\xa4si Panaman kanavan turvallisuuden puolesta. Vuonna 1920 Schleswigin pohjoisosa liittyi kansan\xc3\xa4\xc3\xa4nestyksell\xc3\xa4 takaisin Tanskaan._NEWLINE_9. huhtikuuta 1940 Saksa hy\xc3\xb6kk\xc3\xa4si puolueettomaan Tanskaan. Tanska oli Saksan miehitt\xc3\xa4m\xc3\xa4 l\xc3\xa4hes koko toisen maailmansodan ajan, 9.\xc2\xa0huhtikuuta 1940 \xe2\x80\x93 5.\xc2\xa0toukokuuta 1945. Aluksi se s\xc3\xa4ilytti itsem\xc3\xa4\xc3\xa4r\xc3\xa4\xc3\xa4misoikeuden sis\xc3\xa4isiss\xc3\xa4 asioissa, mutta vuonna 1943 tanskalaisten aktiivinen vastarinta sai saksalaiset ottamaan t\xc3\xa4yden m\xc3\xa4\xc3\xa4r\xc3\xa4ysvallan. Tuhannet Tanskan juutalaiset p\xc3\xa4\xc3\xa4siv\xc3\xa4t pakenemaan Ruotsiin. Vuonna 1944 Islanti itsen\xc3\xa4istyi.\n_START_SECTION_\nSotien j\xc3\xa4lkeen\n_START_PARAGRAPH_\nSodan j\xc3\xa4lkeen Tanska liittyi YK:hon. Se sai Marshall-apua ja liittyi Natoon vuonna 1949. Vuonna 1948 F\xc3\xa4rsaaret saivat itsehallinnon. Vuonna 1959 Tanska liittyi Euroopan vapaakauppaj\xc3\xa4rjest\xc3\xb6\xc3\xb6n ja vuonna 1973 kansan\xc3\xa4\xc3\xa4nestyksen j\xc3\xa4lkeen Euroopan yhteis\xc3\xb6\xc3\xb6n. Euroopan unioniin Tanska liittyi vuonna 1973. Gr\xc3\xb6nlanti sai itsehallinnon vuonna 1979._NEWLINE_1970-luvulla valuuttapolitiikka ja \xc3\xb6ljykriisi aiheuttivat talouden alam\xc3\xa4ke\xc3\xa4, ja 1980-luvun alussa ty\xc3\xb6tt\xc3\xb6myys nousi yli kymmeneen prosenttiin ja valtionvelka 70 prosenttiin bruttokansantuotteesta. Vuonna 1982 Poul Schl\xc3\xbcterist\xc3\xa4 tuli ensimm\xc3\xa4inen konservatiivinen p\xc3\xa4\xc3\xa4ministeri sataan vuoteen. H\xc3\xa4n erosi 1993 tamilipakolaisiin liittyv\xc3\xa4n skandaalin vuoksi ja tilalle nousi sosiaalidemokraatti Poul Nyrup Rasmussen. Vuoden 2001 vaalit voitti konservatiivien ja liberaalien vaaliliitto johdossaan Anders Fogh Rasmussen, ja oikeistopopulistinen Tanskan kansanpuolue sai 22 paikkaa. Maahanmuutto oli yksi Rasmussenin vaaliteemoista. Rasmussen menestyi my\xc3\xb6s vuosien 2005 ja 2007 vaaleissa. 2009 h\xc3\xa4n siirtyi Naton johtoteht\xc3\xa4viin ja h\xc3\xa4nen tilalleen nousi Lars L\xc3\xb8kke Rasmussen._NEWLINE_Vuodesta 2001 Tanska on osallistunut sotatoimiin Afganistanin sodassa 400\xc2\xa0sotilaan voimin. Vuosina 2003\xe2\x80\x932007 Tanska oli mukana Irakin sodassa. Vuonna 2005 tanskalainen sanomalehti Jyllands-Posten julkaisi pilapiirroksia profeetta Muhammadista, mik\xc3\xa4 her\xc3\xa4tti voimakkaita tunteita islamilaisissa maissa. Helle Thorning Schmidtin hallitus p\xc3\xa4\xc3\xa4tti maaliskuussa 2013, ett\xc3\xa4 tanskalaiset joukot poistuvat Afganistanista elokuussa 2013.\n_START_SECTION_\nElinkeinot ja tuotanto\n_START_PARAGRAPH_\nMaatalous on perinteisesti ollut Tanskan johtava elinkeino, mutta maa on my\xc3\xb6s hyvin pitk\xc3\xa4lle teollistunut. Vuonna 2017 palvelut kattoivat noin 75\xc2\xa0prosenttia maan bruttokansantuotteesta, teollisuus noin 15\xc2\xa0prosenttia ja maatalous en\xc3\xa4\xc3\xa4 alle kaksi prosenttia._NEWLINE_Tanska on suuri sianlihan ja maidon tuottajamaa. 2000-luvulla sikojen osuus on noussut entisest\xc3\xa4\xc3\xa4n. Vuonna 2005 Tanskassa oli 1,6\xc2\xa0miljoonaa nautaa ja 12,6\xc2\xa0miljoonaa sikaa. Tanskan maatalous on pitk\xc3\xa4lti organisoitunut tuottajaosuuskunniksi, joilla on yli 90\xc2\xa0prosentin markkinaosuus turkisten, voin, maidon ja perunat\xc3\xa4rkkelyksen tuotannosta._NEWLINE_Tanskan t\xc3\xa4rkeimpi\xc3\xa4 teollisuustuotteita ovat tuuliturbiinit, l\xc3\xa4\xc3\xa4kkeet, koneet ja elintarvikkeet. My\xc3\xb6s rakentaminen on t\xc3\xa4rke\xc3\xa4 teollisuudenala. Merkitt\xc3\xa4vimm\xc3\xa4t vientituotteet ovat koneet, l\xc3\xa4\xc3\xa4kkeet, huonekalut ja elintarvikkeet, erityisesti liha-, kala- ja maitotuotteet. Vuonna 2010 viennist\xc3\xa4 17,6\xc2\xa0prosenttia suuntautui Saksaan, 13,8\xc2\xa0prosenttia Ruotsiin ja 8,1\xc2\xa0prosenttia Britanniaan._NEWLINE_Tanska on maailman johtavia tuulivoimamaita. Valtio on tukenut tuulivoimateollisuutta 1970-luvun lopusta alkaen, ja tanskalaisilla yrityksill\xc3\xa4\xc3\xa4n on hallussaan kolmannes maailman tuulivoimalamarkkinoista. Tanska itse saa 19 prosenttia energiastaan tuulivoimasta. Vuonna 2008 maan kotimaisesta s\xc3\xa4hk\xc3\xb6st\xc3\xa4 kaikkiaan 26,7 prosenttia tuotettiin uusiutuvilla energiantuotantomenetelmill\xc3\xa4. Tuulivoiman lis\xc3\xa4ksi maassa tuotetaan bioenergiaa oljesta, polttopuusta ja j\xc3\xa4tteist\xc3\xa4. Vesivoiman osuus on laskenut vuodesta 1994._NEWLINE_Tanskan merkitt\xc3\xa4vimm\xc3\xa4t luonnonvarat ovat \xc3\xb6ljy, maakaasu ja kala. Pohjanmeress\xc3\xa4 on laajoja \xc3\xb6ljy- ja kaasuesiintymi\xc3\xa4, joilla maa t\xc3\xa4ytt\xc3\xa4\xc3\xa4 osan energiatarpeestaan. Vuonna 2018 Tanska oli maailman 40. suurin raaka\xc3\xb6ljyn viej\xc3\xa4.\n_START_SECTION_\nLiikenne\n_START_PARAGRAPH_\nTanskan maantieverkko on jaettu valtateihin (statsvej) ja kunnallisteihin (kommunevej). Maanteit\xc3\xa4 maassa on yli 73\xc2\xa0000\xc2\xa0kilometri\xc3\xa4, joista noin 3\xc2\xa0900\xc2\xa0kilometri\xc3\xa4 on valtateit\xc3\xa4. Valtateist\xc3\xa4 yli 1\xc2\xa0200\xc2\xa0kilometri\xc3\xa4 on moottoriteit\xc3\xa4 ja reilut 300\xc2\xa0kilometri\xc3\xa4 moottoriliikenneteit\xc3\xa4. Maan l\xc3\xa4pi kulkevat eurooppatiet E20, E39, E45, E47 ja E55. My\xc3\xb6s polkupy\xc3\xb6r\xc3\xa4ily on eritt\xc3\xa4in suosittua, ja maassa on yli 12\xc2\xa0000\xc2\xa0kilometri\xc3\xa4 py\xc3\xb6r\xc3\xa4teit\xc3\xa4._NEWLINE_Tanska sai ensimm\xc3\xa4isen rautatielinjansa vuonna 1847, kun Vestbanen avattiin K\xc3\xb6\xc3\xb6penhaminan ja Kors\xc3\xb8rin v\xc3\xa4lill\xc3\xa4. My\xc3\xb6hemmin Tanskan rautatieverkko on kasvanut l\xc3\xa4hes 3 500 kilometrin pituiseksi, ja se kuljettaa vuosittain l\xc3\xa4hes 200 miljoonaa matkustajaa. Maan sis\xc3\xa4isess\xc3\xa4 liikenteess\xc3\xa4 juna on edullinen ja suosittu vaihtoehto, p\xc3\xa4\xc3\xa4radoilla kulkee junia noin tunnin v\xc3\xa4lein. Noin nelj\xc3\xa4nnes maan rataverkosta on s\xc3\xa4hk\xc3\xb6istetty. Maan rautatieverkkoa hallinnoi ja yll\xc3\xa4pit\xc3\xa4\xc3\xa4 yhti\xc3\xb6 Banedanmark. K\xc3\xb6\xc3\xb6penhaminassa toimii maan ainoa metroj\xc3\xa4rjestelm\xc3\xa4._NEWLINE_Juutinrauman silta v\xc3\xa4litt\xc3\xa4\xc3\xa4 niin maantie- kuin rautatieliikennett\xc3\xa4 K\xc3\xb6\xc3\xb6penhaminasta Ruotsin Malm\xc3\xb6h\xc3\xb6n. Ajoaika siltaa pitkin Malm\xc3\xb6h\xc3\xb6n on noin 25\xc2\xa0minuuttia.Jyllannista on hyv\xc3\xa4t maantie- ja rautatieyhteydet Saksan puolelle, mutta K\xc3\xb6\xc3\xb6penhaminasta Hampuriin p\xc3\xa4\xc3\xa4see suorempaa reitti\xc3\xa4 R\xc3\xb8dbyn kautta, josta on lauttayhteys Saksaan._NEWLINE_Merkitt\xc3\xa4vi\xc3\xa4 satamia ovat It\xc3\xa4merell\xc3\xa4 Aarhusin satama, Frederician satama, Kalundborgin satama ja K\xc3\xb6\xc3\xb6penhaminan satama sek\xc3\xa4 Pohjanmerell\xc3\xa4 Esbjergin satama. Aalborgin satama on jokisatama ja Enstediss\xc3\xa4 on hiilisatama. Tanskasta on matkustajalauttayhteyksi\xc3\xa4 Saksaan, Norjaan, Ruotsiin, Britanniaan, Puolaan, F\xc3\xa4rsaarille ja Islantiin._NEWLINE_Tanskassa on 98\xc2\xa0lentokentt\xc3\xa4\xc3\xa4, joista kahdella on yli kolmen kilometrin kiitotie. K\xc3\xb6\xc3\xb6penhaminan lentoasema on maan selv\xc3\xa4sti vilkkain lentokentt\xc3\xa4, muita merkitt\xc3\xa4vi\xc3\xa4 lentokentti\xc3\xa4 ovat Billundin ja Aalborgin lentoasemat. Maan kansallinen lentoyhti\xc3\xb6 on yhteispohjoismainen lentoyhti\xc3\xb6 Scandinavian Airlines. Tanskan pienen koon takia kotimaanlennot ovat v\xc3\xa4h\xc3\xa4isi\xc3\xa4, mutta saarille on hyv\xc3\xa4t laivayhteydet.\n_START_SECTION_\nUskonnot\n_START_PARAGRAPH_\nVuoden 2019 alussa 74,7\xc2\xa0prosenttia tanskalaisista kuului luterilaiseen Tanskan kansankirkkoon (tansk. Den Danske Folkekirke). K\xc3\xb6\xc3\xb6penhaminalaisista kirkkoon kuului 56,9\xc2\xa0prosenttia. Kirkon j\xc3\xa4senosuus on ollut selv\xc3\xa4ss\xc3\xa4 laskussa. Vuonna 2000 kirkkoon kuului 85,1\xc2\xa0prosenttia ja vuonna 1990 89,3\xc2\xa0prosenttia v\xc3\xa4est\xc3\xb6st\xc3\xa4. Vuonna 2017 lasten kasteosuus oli 59,5\xc2\xa0prosenttia, kun viel\xc3\xa4 vuonna 2000 kasteosuus oli 77,2\xc2\xa0prosenttia ja vuonna 1990 80,6\xc2\xa0prosenttia. K\xc3\xb6\xc3\xb6penhaminalaisista lapsista kastettiin vuonna 2017 vain 38,4\xc2\xa0prosenttia. Nyky\xc3\xa4\xc3\xa4n yli 55 prosenttia Tanskan kansankirkon papeista on naisia._NEWLINE_Toiseksi yleisin uskonto Tanskassa on islam: noin 5,3\xc2\xa0prosenttia maan v\xc3\xa4est\xc3\xb6st\xc3\xa4 on muslimeja. Muslimien m\xc3\xa4\xc3\xa4r\xc3\xa4 ja osuus ovat nousseet selv\xc3\xa4sti viime vuosina. Juutalaisia on noin 6\xc2\xa0000._NEWLINE_Tanskan perustuslain 6.\xc2\xa0artiklan mukaan kuninkaallisten t\xc3\xa4ytyy kuulua kirkkoon. Forn Si\xc3\xb0r -uuspakanauskonto tunnustettiin hiljattain valtion taholta. Vuonna 2010 tehdyss\xc3\xa4 kyselytutkimuksessa 28\xc2\xa0prosenttia tanskalaisista ilmoitti uskovansa jumalaan, 47\xc2\xa0prosenttia ilmoitti uskovansa johonkin korkeampaan voimaan ja 24\xc2\xa0prosenttia ilmoitti etteiv\xc3\xa4t he usko kumpaakaan edellisist\xc3\xa4.\n_START_SECTION_\nKoulutus\n_START_PARAGRAPH_\nTanskan kouluj\xc3\xa4rjestelm\xc3\xa4 (folkeskole) koostuu yhden vuoden esikoulusta, yhdeks\xc3\xa4n vuoden peruskoulusta ja yhden vuoden vapaaehtoisesta kymmenennest\xc3\xa4 luokasta. Vuodesta 2009 my\xc3\xb6s esikoulu on ollut pakollinen, joten oppivelvollisuus kest\xc3\xa4\xc3\xa4 Tanskassa nykyisin kymmenen vuotta. Oppivelvollisuus alkaa sin\xc3\xa4 vuonna, kun lapsi t\xc3\xa4ytt\xc3\xa4\xc3\xa4 kuusi vuotta. Tanskassa kaikki julkinen koulutus on ilmaista, mutta maassa on my\xc3\xb6s maksullisia yksityiskouluja. Kouluvuonna 2008\xe2\x80\x932009 81\xc2\xa0prosenttia  peruskouluik\xc3\xa4isist\xc3\xa4 k\xc3\xa4vi kunnallista koulua, 13\xc2\xa0prosenttia yksityiskoulua ja nelj\xc3\xa4 prosenttia yksityist\xc3\xa4 sis\xc3\xa4oppilaitosta. Kymmenennen luokan k\xc3\xa4y noin puolet oppilaista._NEWLINE_Peruskoulun j\xc3\xa4lkeen nuoret voivat jatkaa joko ammattikoulussa tai lukiossa. N\xc3\xa4iden j\xc3\xa4lkeen on valittavana ammatillinen jatkotutkinto, ammattikorkeakoulu tai maisteritasolle jatkuva yliopisto, jossa voi jatkaa viel\xc3\xa4 tohtoriksi asti._NEWLINE_Tanskassa on kahdeksan yliopistoa. K\xc3\xb6\xc3\xb6penhaminan yliopisto on yksi Pohjois-Euroopan vanhimmista. Aarhusin yliopisto on aloittanut toimintansa 1930-luvulla, Roskilden yliopisto ja Aalborgin yliopisto 1970-luvulla. Etel\xc3\xa4-Tanskan yliopisto syntyi kun Odensen yliopistoon liitettiin joukko muita alueen oppilaitoksia. K\xc3\xb6\xc3\xb6penhaminassa toimivat my\xc3\xb6s Tanskan teknillinen yliopisto, Tanskan IT-yliopisto ja Tanskan kauppakorkeakoulu.\n_START_SECTION_\nTerveys\n_START_PARAGRAPH_\nKuten muissakin Pohjoismaissa, Tanskassa on verovaroin rahoitettu kaikille maassa asuville avoin terveydenhuoltoj\xc3\xa4rjestelm\xc3\xa4. Vuonna 2015 tanskalaisten elinajanodote oli 80,6\xc2\xa0vuotta (miehill\xc3\xa4 78,6\xc2\xa0vuotta, naisilla 82,5\xc2\xa0vuotta); vuonna 2000 molempien sukupuolten elinajanodote oli 76,9\xc2\xa0vuotta. Maa on sijalla 27, hieman Suomea alempana. Yleisimm\xc3\xa4t kuolinsyyt ovat syd\xc3\xa4n- ja verisuonitaudit sek\xc3\xa4 sy\xc3\xb6p\xc3\xa4sairaudet.\n_START_SECTION_\nErityisalueet\n_START_PARAGRAPH_\nNykyaikaisen maahanmuuton seurauksena Tanskaan on syntynyt vuoteen 2018 tultaessa 55 ongelmal\xc3\xa4hi\xc3\xb6t\xc3\xa4, joita on alettu kutsua yleisesti ghetoiksi. Niiden v\xc3\xa4est\xc3\xb6 kasvaa rinnakkaisessa yhteiskunnassa eik\xc3\xa4 tunne tanskalaisia arvoja. Tanskan hallitus on esitti talvella 2018, ett\xc3\xa4 tietyt ongelmalliset asuinalueet julistetaan erityisrangaistusalueiksi. Niill\xc3\xa4 teht\xc3\xa4vist\xc3\xa4 rikoksista saisi jatkossa kaksinkertaisen rangaistuksen verrattuna muualla maassa tehtyihin vastaaviin rikoksiin. My\xc3\xb6s sosiaalidemokraatit kannattivat n\xc3\xa4it\xc3\xa4 ghettolakeja ja kielt\xc3\xa4ytymist\xc3\xa4 YK:n kiinti\xc3\xb6pakolaisista._NEWLINE_K\xc3\xb6\xc3\xb6penhaminassa sijaitsee 1970-luvulla talonvaltaajien ja hippien haltuunsa ottama entinen kasarmialue, sittemmin vapaakaupungiksi julistautunut Christiania. Alue poikkeaa muusta Tanskasta muun muassa siten, ett\xc3\xa4 siell\xc3\xa4 saa kaupata ja k\xc3\xa4ytt\xc3\xa4\xc3\xa4 kannabista.\n_START_SECTION_\nMuotoilu ja arkkitehtuuri\n_START_PARAGRAPH_\nEnsimm\xc3\xa4isi\xc3\xa4 tunnettuja tanskalaisia suunnittelijoita oli Georg Jensen, joka tunnettiin erityisesti koruistaan ja kankaistaan. Toisen maailmansodan j\xc3\xa4lkeen tanskalainen muotoilu nousi suurempaan maailmanmaineeseen. Arkkitehti J\xc3\xb8rn Utzon muistetaan parhaiten Sydneyn oopperatalosta, ja Arne Jacobsen suunnitteli funktionalististen rakennusten ohella tunnettuja valaisimia ja design-huonekaluja._NEWLINE_Tanskalaisessa rakennusperinteess\xc3\xa4 on kaksi toisistaan poikkeavaa linjaa. Leimallisia ovat niin kodikkaat, olkikattoiset piparkakkum\xc3\xb6kit puutarhan keskell\xc3\xa4 kuin modernit, lasisein\xc3\xa4iset pelkistetyt rakennukset. Molemmille on yhteist\xc3\xa4 mataluus: edes suurkaupungeissa ei ole juurikaan yli viisikerroksisia taloja._NEWLINE_Legopalikat, joita on valmistettu vuodesta 1949, kuuluvat tunnetuimpiin tanskalaisiin vientituotteisiin. Nykyisin Lego Group on maailman suurin rakennuslelujen valmistaja ja yksi suurimmista kaikista leluvalmistajista.\n_START_SECTION_\nKirjallisuus\n_START_PARAGRAPH_\nEnsimm\xc3\xa4inen merkitt\xc3\xa4v\xc3\xa4 tanskalainen kirjailija oli Saxo Grammaticus, joka laati muun muassa latinankielisen historiateoksen Gesta Danorum (\xe2\x80\x9dTanskalaisten teot\xe2\x80\x9d). N\xc3\xa4ytelm\xc3\xa4kirjailija Ludvig Holberg, jota pidet\xc3\xa4\xc3\xa4n Tanskan ja Norjan yhteisen\xc3\xa4 kansalliskirjailijana, kirjoitti 1700-luvulla monia kansainv\xc3\xa4lisesti tunnettuja ikivihreit\xc3\xa4 komedioita. Kaikkein tunnetuin tanskalainen kirjailija on kuitenkin todenn\xc3\xa4k\xc3\xb6isesti H. C. Andersen, joka kirjoitti 1800-luvulla legendaarisia satuja, kuten Pieni merenneito, Peukalo-Liisa ja Ruma ankanpoikanen. Samalta vuosisadalta my\xc3\xb6s J. P. Jacobsen kuuluu tanskalaisen kirjallisuuden suuriin nimiin, ja h\xc3\xa4net muistetaan runouden ja proosan uudistajana sek\xc3\xa4 impressionismin ja naturalismin edustajana. Georg Brandes oli 1800-luvun lopulla merkitt\xc3\xa4v\xc3\xa4 pohjoismaisen kirjallisen el\xc3\xa4m\xc3\xa4n auktoriteetti, jonka luennot her\xc3\xa4ttiv\xc3\xa4t melkoista kohua. _NEWLINE_Vuonna 1917 Henrik Pontoppidan ja Karl Adolph Gjellerup saivat Nobelin kirjallisuuspalkinnon. Pontoppidanin romaanit ja novellit antavat realistisen ja yksityiskohtaisen kuvan tanskalaisesta el\xc3\xa4m\xc3\xa4st\xc3\xa4 1800- ja 1900-luvun taitteessa. Gjellerup taas muistetaan modernismin edell\xc3\xa4k\xc3\xa4vij\xc3\xa4n\xc3\xa4. Johannes Vilhelm Jensen sai Nobelin kirjallisuuspalkinnon 1944 "h\xc3\xa4nen runoisen mielikuvituksensa harvinaisesta voimasta ja hedelm\xc3\xa4llisyydest\xc3\xa4, johon yhdistyy laaja-alainen \xc3\xa4lyk\xc3\xa4s uteliaisuus ja rohkea, tuoreen luovuuden tyyli. Ensimm\xc3\xa4inen kaunokirjallisuutta kirjoittanut tanskalainen kommunisti Martin Andersen Nex\xc3\xb8 tunnetaan legendaarisista ty\xc3\xb6v\xc3\xa4enluokan el\xc3\xa4m\xc3\xa4\xc3\xa4 k\xc3\xa4sittelevist\xc3\xa4 teoksista. Viime vuosisadalta muistetaan my\xc3\xb6s Karen Blixen, joka kirjoitti useita Afrikkaa k\xc3\xa4sittelevist\xc3\xa4 novellikokoelmia ja josta luotiin vuonna 1985 el\xc3\xa4m\xc3\xa4kertaelokuva Minun Afrikkani._NEWLINE_S\xc3\xb8ren Kierkegaard on Tanskan tunnetuimpia filosofeja. H\xc3\xa4n on vaikuttanut merkitt\xc3\xa4v\xc3\xa4sti niin kristilliseen teologiaan, fenomenologiaan kuin eksistentialismiin.\n_START_SECTION_\nElokuva\n_START_PARAGRAPH_\nTanskalainen elokuva on ollut esill\xc3\xa4 mykk\xc3\xa4elokuvan ajoista l\xc3\xa4htien. Ensimm\xc3\xa4inen merkitt\xc3\xa4v\xc3\xa4 tanskalainen n\xc3\xa4yttelij\xc3\xa4 oli Asta Nielsen. Nordisk Film perustettiin Tanskassa vuonna 1906. Maailmansotien v\xc3\xa4lisen ajan tunnetuimpia tanskalaisia elokuvaohjaajia on Carl Th. Dreyer, joka muistetaan etenkin elokuvastaan Jeanne d\xe2\x80\x99Arcin k\xc3\xa4rsimys._NEWLINE_My\xc3\xb6hemmin erityisen tunnettuja elokuvaohjaajia ovat olleet etenkin Erik Balling, joka luonnehti 1970-luvulla Olsen Band -elokuvilla sek\xc3\xa4 Gabriel Axel, joka teki 1950-luvulta alkaen hyvin monenlaisia elokuvia realistista draamoista eroottisiin komedioihin. Bille August on tehnyt 1980-luvulta alkaen useita kansainv\xc3\xa4lisesti tunnettuja draamaelokuvia. Vuodesta 1995 tanskalaista elokuvaa on leimannut Dogma 95 -tyylisuuntaus, jonka merkitt\xc3\xa4vi\xc3\xa4 johtohahmoja ovat muun muassa kansainv\xc3\xa4list\xc3\xa4 mainetta niitt\xc3\xa4neet ohjaajat Lars von Trier ja Thomas Vinterberg. Suuntauksen piiriss\xc3\xa4 kansainv\xc3\xa4liseen maineeseen on p\xc3\xa4\xc3\xa4ssyt my\xc3\xb6s Susanne Bier._NEWLINE_Tunnetuimpia tanskalaisia n\xc3\xa4yttelij\xc3\xb6it\xc3\xa4 ovat muun muassa Mads Mikkelsen, Connie Nielsen, Jesper Christensen ja Brigitte Nielsen.\n_START_SECTION_\nHygge\n_START_PARAGRAPH_\nTanskalaiseen kulttuuriin liitet\xc3\xa4\xc3\xa4n kiinte\xc3\xa4n\xc3\xa4 osana tanskankielinen sana hygge, jolla tarkoitetaan mukavuuden ja kodikkuuden tunnetta ja joka yhdistet\xc3\xa4\xc3\xa4n my\xc3\xb6s hyvinvointiin, rentoon mielialaan ja sosiaaliseen yhteenkuuluvuuteen.\n_START_SECTION_\nN\xc3\xa4ht\xc3\xa4vyyksi\xc3\xa4\n_START_PARAGRAPH_\nK\xc3\xb6\xc3\xb6penhaminan Tivoli on Tanskan suosituin matkailukohde. Legoland Billundissa 260\xc2\xa0kilometri\xc3\xa4 K\xc3\xb6\xc3\xb6penhaminasta on avattu vuonna 1968. Sen n\xc3\xa4ht\xc3\xa4vyydet on tehty 59\xc2\xa0miljoonasta muovisesta rakennuspalikasta._NEWLINE_Unescon Maailmanperint\xc3\xb6luettelossa on Tanskasta nelj\xc3\xa4 kohdetta: Ilulissatin j\xc3\xa4\xc3\xa4vuono Gr\xc3\xb6nlannissa, Jellingin hautakummut, riimukivet ja kirkko 900-luvulta, Kronborgin linna 1400-luvulta ja Roskilden tuomiokirkko 1100-luvulta.\n_START_SECTION_\nUrheilu\n_START_PARAGRAPH_\nTanskan suosituimmat lajit ovat jalkapallo, voimistelu, sulkapallo ja k\xc3\xa4sipallo. Lis\xc3\xa4ksi Tanska on menestynyt purjehduksessa, soudussa, py\xc3\xb6r\xc3\xa4ilyss\xc3\xa4 ja speedwayss\xc3\xa4. Tanska on osallistunut St. Louisin olympialaisia 1904 lukuun ottamatta kaikkiin olympiakisoihin. Uimari Inge S\xc3\xb8rensen on historian nuorin olympiamitalisti; h\xc3\xa4n sai 12-vuotiaana olympiapronssia Berliiniss\xc3\xa4 1936._NEWLINE_Jalkapallo on Tanskan kansallislaji, ja sit\xc3\xa4 harrastaa l\xc3\xa4hes 300\xc2\xa0000\xc2\xa0tanskalaista. Maajoukkueen paras saavutus on Euroopan-mestaruus vuodelta 1992. Maailmanmestaruuskilpailuissa se on edennyt parhaimmillaan puoliv\xc3\xa4lieriin. My\xc3\xb6s naisten maajoukkue on voittanut kertaalleen Euroopan-mestaruuden. K\xc3\xa4sipallossa naisten joukkue on voittanut kolme olympiakultaa ja yhden maailmanmestaruuden._NEWLINE_Sulkapallossa Tanska on yksi menestyneimmist\xc3\xa4 maista. Lajin ensimm\xc3\xa4isiss\xc3\xa4 maailmanmestaruuskilpailuissa 1977 Flemming Delfs ja Lene K\xc3\xb8ppen voittivat yksinpelit. Poul-Erik H\xc3\xb8yer Larsen voitti lajissa olympiakultaa 1996. Muita menestyneit\xc3\xa4 tanskalaisurheilijoita ovat neljiss\xc3\xa4 per\xc3\xa4tt\xc3\xa4isiss\xc3\xa4 kisoissa olympiakultaa voittanut purjehtija Paul Elvstr\xc3\xb8m, kenialaissyntyinen kolminkertainen 800\xc2\xa0metrin juoksun maailmanmestari Wilson Kipketer ja speedwayn moninkertainen maailmanmestari Hans Nielsen.\n_START_SECTION_\nTiedotusv\xc3\xa4lineet\n_START_PARAGRAPH_\nTanskan valtiollinen yleisradio, Danmarks Radio (DR), l\xc3\xa4hett\xc3\xa4\xc3\xa4 ohjelmaa kahdella televisiokanavalla ja valtakunnallisilla ja alueellisilla radiokanavilla. Sen toiminta rahoitetaan lupamaksuilla. Valtio omistaa my\xc3\xb6s kaupallisen televisiokanavan. Yksityisi\xc3\xa4 televisiokanavia jaetaan satelliitilla ja kaapelilla. Kaupallisia ja yhteis\xc3\xb6jen hallinnoimia paikallisradioita on noin 250. P\xc3\xa4ivitt\xc3\xa4isi\xc3\xa4 sanomalehti\xc3\xa4 on kuusi: Jyllands-Posten, Berlingske ja saman yhti\xc3\xb6n tabloidikokoinen BT, Politiken, Ekstra Bladet ja Dagbladet Information.'